
Гъатхэ губгъуэ лэжьыгъэхэм
зыхуагъэхьэзыр
Адыгей. Республикэм и мэкъумэшыщIэхэм 2014 гъэм и гъатхэ губгъуэ лэжьыгъэхэм зыхуагъэхьэзыр.
ЩIыгъэпшэрхэр, жылэхэр, дагъэгъэсыныпхъэхэр зыIэрагъэхьэ. Мэкъумэш хозяйствэмкIэ министерствэм къызэритымкIэ, дызыхыхьа илъэсыщIэм гъавэ къызытрахыну бжьыхьэсэхэр гектар мини 100,8-м щIигъум трасащ. КъэкIыгъэхэр щIым къыхэпщащ, IэщIагъэлIхэр абыхэм я щытыкIэм кIэлъоплъ. Бжьыхьэсэхэм халъхьэну щIыгъэпщэр тонн мин 25-м щыщу и зэхуэдитIым щIигъур къащэхуакIэщ.
ГъукIэпщокъуэ Щауэмир и
IэдакъэщIэкIхэр егъэлъагъуэ
Къэрэшей-Шэрджэс. Пшахъуэ гъуазджэм хуэIэзэ сурэтыщI цIэрыIуэ ГъукIэпщокъуэ Щауэмир и IэдакъэщIэкIхэр КъШР-м и тхыдэ-щэнхабзэ, щIыуэпс музей-заповедникым и галереем щегъэлъагъуэ.
Адыгэ лъэпкъым къылъыса гуауэр илъэси 150-рэ зэрырикъум теухуа гъэлъэгъуэныгъэр щIышылэм и 21-м къызэIуахащ. Абы кърихьэлIахэр итхьэкъуауэ еплъащ ГъукIэпщокъуэм «Адыгэ Хэку» зыфIища, адыгэхэм ягъэва гущIыхьэр наIуэу къызыхэщ пшахъуэ фильмыр. Ар Урыс-кавказ зауэм теухуащ. КъыкIэлъыкIуэ махуэм Къэрэшей-Шэрджэсым щэнхабзэмрэ гъуазджэмкIэ и колледжым и студентхэм мастер-класс ядригъэкIуэкIащ. Гъэлъэгъуэныгъэр мазаем и 9 пщIондэ екIуэкIынущ. Ар щызэхуащIыж махуэм кърихьэлIэхэм адыгэ макъамэ едэIуэну Iэмал ягъуэтынущ.
— Мы гъэлъэгъуэныгъэр теухуащ урыс-кавказ зауэр зэриухрэ илъэси 150-рэ зэрырикъум. Ауэ ар пэгъунэгъущ къэрэшей лъэпкъым, Кавказым щыпсэухэу зи хэкур зыбгынэн хуей хъуахэм, а гуауэр зылъэIэса псоми, — жиIащ ар къыщызэIуахым кърихьэлIа Урысейм щыпсэу адыгэхэм я федеральнэ лъэпкъ щэнхабзэ автономием и тхьэмадэ Уэхъутэ Александр.
Фигу къэдгъэкIыжынщи, ГъукIэпщокъуэ Щауэмир и IэдакъэщIэкIхэм я гъэлъэгъуэныгъэм Налшык къалэ къыщыщIидзащ. Черкесск иужькIэ абы и мурадщ и лэжьыгъэхэм Мейкъуапэ, Мэзкуу щыпсэухэр щыгъуазэ ищIыну. КIэухыу ар Истамбыл щигъэлъэгъуэну хуейщ.
УЭРДОКЪУЭ Женя.
